|  |
| --- |
|  |
| Veitvet skoles handlingsplan mot mobbing |
| Plan for å forebygge, avdekke og stoppe mobbing. |
|  |
| **2014** |
|  |

|  |
| --- |
| Skolens handlingsplan mot mobbing tar utgangspunkt i opplæringslovens kapittel 9a- elevenes skolemiljø. Handlingsplanen anvender Elevundersøkelsens definisjon på mobbing. Denne blir også utdypet. Planen viser videre hvordan Veitvet skole arbeider for å forebygge og avdekke mobbing, og beskriver skolens rutiner i tilfeller der mobbing er avdekket eller meldt. |

**Definisjon på mobbing**

Handlingsplanen mot mobbing er utarbeidet på bakgrunn av opplæringsloven kapittel 9a- elevenes skolemiljø. I §9a- 1 står det at:

…*alle elever i grunnskolar og videregåande skolar har rett til eit godt fysisk og psykososialt miljø som fremjar helse, trivsel og læring.* Nærmere bestemt betyr dette at ingen former for trakassering eller mobbing skal tolereres. §9a-3 fastslår at både ansatte og ledelse har ansvar for at krenkelser og mobbing opphører straks.

I Elevundersøkelsen er mobbing definert slik:

… *gjentatt negativ eller "ondsinnet" adferd fra en eller flere rettet mot en som har vanskelig for å forsvare seg. Gjentatt erting på en ubehagelig og sårende måte er også mobbing.*

Eksempler på negativ/ondsinnet adferd er:

* Fysisk/materiell mobbing: Slag, spark, ødeleggelse av klær/utstyr.
* Verbale uttrykk: trusler, hån/latterliggjøring, slengbemerkninger, "kalling" med mer.
* Psykisk/sosial mobbing: Å bli truet, tvunget til noe en ikke ønsker å gjøre, isolering, bruk av negativt kroppsspråk, å bli utestengt fra kameratflokken eller oversett. Dette kalles også skjult mobbing.
* Digital mobbing.

I Udirs veileder *Arbeid mot mobbing* blir det presisert at det som skiller mobbing fra andre konfliktsituasjoner i skolen er det ujevne styrkeforholdet og ondsinnet adferd.

|  |  |
| --- | --- |
|   |   |

|  |  |
| --- | --- |
|   |   |

 **Forebyggende arbeid**

Tiltak på:

Skole- og klassenivå:

* Sosial læreplan- plan for utvikling av sosial kompetanse på Veitvet skole.
* Skolemiljøutvalget kommer med innspill og får innsikt i skolens arbeid mot mobbing.
* God klasseledelse: Kjennetegnes av tydelig struktur og formulering av tydelige mål for elevenes læring og læringsmiljøet.
* Positive relasjoner mellom elev og lærer: Autorative lærere som stiller rettferdige krav til elevene og roser og korrigerer ut fra kjente normer og regler. Elevene skal oppleve at læreren bryr seg og føle trygghet og tillit.

Hjemmenivå:

* Foreldre og barn snakker positivt om skolen og AKS. Foresatte tar direkte kontakt med skolen dersom det er uklarheter/problemer. Skolen skal gi hurtig tilbakemelding.
* Hjemmet deltar på foreldremøter og andre arrangementer ved skolen eller i klassen.
* Foresatte bruker tid på å bli kjent med andre barn og foreldre i klassen.
* Foresatte følger med på barnas bruk av sosiale medier.
* Bursdagsinvitasjoner kan kun deles ut på skolen dersom alle guttene og eller alle jentene i klassen blir invitert.

**Avdekking av mobbing**

Tiltak på:

Skole- og klassenivå/AKS

* Elevundersøkelsen for 5- 10. trinn hvert år.
* Skolen skal ta henvendelser fra elever og foreldre på alvor. Dette innebærer at skolen har en undersøkelsesplikt dersom elever eller foresatte melder om mobbing. Skolen skal i slike tilfeller opprette enkeltvedtak med bakgrunn i opplæringslovens § 9a-3.
* Jevnlige klassesamtaler med klassemiljø og trivsel som tema.
* Skolen skal ta opp temaet mobbing på foreldremøter, i utviklingssamtaler og i individuelle samtaler med elever.
* Elevene skal ha tilsyn i friminuttene. Ved mistanke om mobbing, skal skolen intensivere tilsynet.
* I klasser med negativt klassemiljø kan elevene ha en loggbok eller tankebok som de skriver fast i hver uke. Ved mistanke om mobbing kan det også skrives logg i forbindelse med friminutt.
* I klasser med dårlig klassemiljø skal skolen kartlegge elevmiljøet for å få oversikt over det "spillet" som foregår.
* Klassene gjennomfører rene gutte- og jentemøter ved behov.
* Skolen skal ta signaler fra elevene på alvor. Dette gjelder spesielt elever som har stort fravær eller som til stadighet klager over vondt i magen eller vondt i hodet. Videre gjelder dette også elever som er seint ute til friminutt, somler i gangen, etter pauser og ved skoleslutt.
* Skolen skal følge opp spesielt "ensomme barn" og elever som stadig kommer opp i bråk i utetiden.

Hjemmenivå

* Ta signaler fra barna på alvor. Dette gjelder spesielt elever som har stort fravær eller som til stadighet klager over vondt i magen eller vondt i hodet.
* Vær oppmerksom dersom klær og skolesaker forsvinner eller blir gjemt av andre elever.
* Lytt til barn som er ensomme eller savner venner.
* Følg med på barnas bruk av sosiale medier.
* Ta kontakt med kontaktlærer straks ved mistanke om mobbing.

**Skolens prosedyrer ved mistanke om mobbing**

1. Ansatt mottar melding om mobbing/ ansatt mistenker at mobbing foregår. Kontaktlærer til antatt mobbeoffer blir orientert.

Ansvarlig: Ansatt som mottar melding om mobbing.

1. Ledelsen blir orientert om meldingen og at det vil bli iverksatt undersøkelser.

Ansvarlig: Kontaktlærer

1. Undersøkelser for å sikre faktainformasjon.

Det innhentes informasjon for å kunne avgjøre om skolen anser forholdene som mobbing, eller om det kan dreie seg om andre forhold som bør tas tak i på annen måte. Undersøkelsene må være grundige. I de fleste tilfeller vil det dreie seg om observasjoner, også i friminutt, og samtaler med elever og foresatte. Kontaktlærer informerer ledelsen om utfallet av undersøkelsene.

Ansvarlig: Kontaktlærer i samråd med lærerteam og sosiallærer

1. Rektor fatter enkeltvedtak. I vedtaket skal resultatet av undersøkelsene komme frem og hvilke tiltak som eventuelt skal iverksettes. Vedtaket kan påklages til fylkesmannen, og skal sendes hjem til foresatte og dokumenteres i elevmappa.

Ansvarlig: Rektor.

1. Samtaler med den som blir plaget for å skaffe informasjon og å gi støtte. I denne samtalen er det viktig at det gis tydelig uttrykk for at eleven har skolens støtte og at skolen vil ta ansvar for å få en slutt på mobbingen. Eleven skal også få klar beskjed om den videre prosedyren. Det skal avtales nytt oppfølgingsmøte. Det skal alltid være to voksne til stede under denne samtalen, hvorav den ene er kontaktlæreren.

Ansvarlig: Kontaktlærer og sosiallærer.

1. Samtale med foreldrene til den som blir plaget. Det er viktig å lytte nøye og respektfullt til de foresatte, og å garantere at skolen skal ta tak i problemet. De foresatte må akseptere at det er skolen som har regien.

Ansvarlig: Sosiallærer og kontaktlærer.

1. Samtale med den/de som mobber. Hensikten med samtalen er å gi beskjed om at mobbingen er uakseptabel og må stoppe umiddelbart.
* Mobberne skal møte til individuelle samtaler først.
* Mobberen skal konfronteres med alvoret i situasjonen. Målet er å få eleven selv til å ta avstand fra mobbingen og til å forplikte seg til positiv atferd overfor offeret.
* Samtalen innledes med å konstatere situasjonen som et faktum som danner grunnlag for samtalen, ikke diskutere om dette stemmer eller ikke.
* Legg opp til en bestemt, men vennlig tone. Vær aksepterende i forhold til eleven uten å godta mobbingen.
* Mobberen skal få mulighet til å uttale seg, men det er viktig å være oppmerksom på at mobberen vanligvis vil forsøke å rettferdiggjøre handlingene sine ved å fremheve offeret sin skyld. De voksne må da være påpasselig med ikke å gi mobberen rett i disse synspunktene, selv om man egentlig vet at det er litt rett(Det kan fort bli misbrukt senere.)
* Ha en nøytral holdning til hva plageren sier om seg selv, offeret og andre elever, det skaper en gunstig usikkerhet om hva læreren egentlig vet.

Ansvarlig: Sosiallærer og kontaktlærer

1. Oppfølgingssamtaler med mobber(ne). Når samtalen med den siste mobberen er slutt, skal de andre hentes inn til grupperommet.
* Start samtalen med å referere til hva som er kommet frem i de individuelle samtalene. Konkluder med en positiv enighet i gruppa. Dersom en av mobberne har vært negativ eller innesluttet i den individuelle samtalen, skal ikke læreren pynte på denne samtalen. Si for eksempel " Du, Arne, virker litt usikker på hvordan du kan støtte Jens."
* Den planlagte atferdsendringen blir konkretisert slik at hele gruppa kan slutte seg til den.
* Elevene får beskjed om at foreldrene deres vil bli informert samme dag.
* Gjenta avtalen: Mobbingen skal slutte straks, og de skal isteden støtte offeret. Få alle til å si høyt at de ikke vil bli med på plagingen igjen.
* Skolen formidler at alle de voksne vil følge nøye med, og at rektor vil bli holdt orientert.
* Avtal et nytt møte der lærer skal bli informert om hvordan det går.

Ansvarlig: Sosiallærer og kontaktlærer

1. Samtale med foresatte til plager

Hovedregelen er at de foresatte blir informert samme dag som samtalen med barnet deres finner sted. Samtalene kan gjennomføres med en samlet foreldregruppe eller med et foreldrepar av gangen.

* Ikke lar foreldrene gjøre opp selv i foreldregruppa.
* De foresatte skal bli informert om innholdet i samtalene med mobbeoffer og med egne barn.
* Få frem på en nøktern måte at mobbing faktisk har funnet sted.
* Fortell hvordan barna deres vil bli fulgt opp videre.
* Gå direkte på videre samarbeid. Be foreldrene om å snakke med sine barn, og å følge nøye med videre.
* Inkluder gjerne de foresatte til mobbeofferet på slutten av møtet dersom det er hensiktsmessig.
* Avtale kommunikasjon videre og fastsette tidspunkt for møte etter en tid for å sikre en god utvikling.

Ansvarlig: Sosiallærer og kontaktlærer

1. Sanksjoner og dokumentasjon. Dersom mobberne ikke følger opp de avtalene som er inngått, skal skolen igjen forholde seg til enkeltelever, og ikke gruppa samlet. Eventuelle sanksjoner skolen tar i bruk over for mobberne må dokumenteres. Dersom det er nødvendig kan det settes inn følgende sanksjoner:
* Atferden til mobberen blir gjort kjent i klassen
* Atferden til mobberen blir diskutert i klassen.
* Mobberen må møte offeret sine foreldre sammen med lærer.
* Møte med mobber, egne foreldre, offerets foreldre og lærer.
* Mobberen må følge læreren som har inspeksjon i friminuttet.
* Mobberen må være på eget rom i friminuttet.
* En eller flere av mobberne må bytte klasse, men de må ikke flyttes til samme klasse.
* Vurdere ny skole for mobberen.

Ansvarlig: Rektor i samråd med sosiallærer

1. Oppfølging
* Mobbesituasjon følges opp til den opphører helt. Etter en tid kan det være gunstig med et møte mellom mobbeoffer og mobbere, men dette må ikke gjøres for tidlig. Husk at det tar tid å komme over alvorlige krenkelser.

Ansvarlig: Kontaktlærer i samarbeid med sosiallærer.

1. Evaluering av skolens rutiner

Gjennomgang av saken med tanke på hva den viser av organisering og rutiner som ikke fungerer godt nok.

Ansvarlig: Rektor/ledelsen/sosiallærer